Teollisuusliitosta tuomitaan kovin sanoin rikkurityövoiman käyttö lakon aikana.

Teollisuusliitto uhkaa lakkorikkureita kovilla vastatoimilla. Joel Maisalmi

Teollisuusliiton puutuotesektorin johtaja Jyrki Alapartanen kertoo Iltalehdelle, että liitossa mietitään parhaillaan, millä keinoin rikkurityövoimaa käyttävät yritykset saadaan kuriin. Alapartasen mukaan käytännön toimet kohdistuisivat julkisuudessa esiintyneisiin Versowoodiin, Keitele Groupiin ja Junnikkalan sahaan.

–Heidän osaltaan harkitaan laajempiakin toimia - meillä riittää keinoja yritystoiminnan hankaloittamiseen.

Alapartasen mukaan rikkuritehtaat eivät myöskään pyöri niin massiivisella teholla kuin julkisuudessa on annettu ymmärtää.

– Tosiasiassa siellä pyöritellään yhtä vuoroa muutamien henkilöiden toimesta, mutta siitä huolimatta mietimme toimia näitä rikkureita vastaan.

Konkreettisina keinoina Alapartanen nostaa esiin muun muassa yritysten saarrot.

– Voimme halutessamme käyttää osto- ja hakusaartoja ja myös muita tukitoimia.

Laillinen lakko

Vaikka suurin osa esimerkiksi ”rikkuriyhtiö” Keitele Groupin 495 työntekijästä ei kuulu Teollisuusliittoon, silti yritykseen kohdistetut rikkuritoimet ovat Alapartasen mukaan oikeutettuja.

– Meidän mielestämme kaikki nämä työt ovat lakon alaisia, jolloin myös kaikki henkilöt, jotka yrityksessä työskentelevät, ovat rikkureita riippumatta siitä, ovatko he järjestäytyneitä vai eivät.

Teollisuusliitto pitää käynnissä olevaa lakkoa laillisena, koska työehtosopimuskausi on päättynyt, ja siksi myös rikkuritoiminta on saatava kuriin.

Yhtenä kurinpalautuskeinona Alapartanen pitää rikkurityöntekijöiden leimautumista.

– Rikkurit kantavat koko ikänsä rikkurin taakkaa työpaikalla, ja siitä jää yleensä aika isot haavat työpaikan henkilöstösuhteisiin, eikä se yrityksenkään toimintaa edistä.

– Meidän viestimme näihin yrityksiin on se, että ottaisivat nyt rauhallisesti ja tottelisivat näitä meidän työtaistelutoimenpiteitä.

Isot näkemyserot

Metsäteollisuuden ja paperiliiton lakkojen sovittelua jatketaan tiistaina kello 13.00.

Teollisuusliiton puutuotesektorin johtaja toivoo, että ennen kuin varsinaiseen rikkureiden rankaisemiseen ryhdytään, yritetään ensin ratkoa lakkoon johtaneet kiistakysymykset.

– Katsotaan miten nämä asiat edistyvät, mutta käytännössä meillä on sellainen pullonkaula, että paperiteollisuuden asiat pitää todennäköisesti ratkaista ensin, ennen kuin me mekaanisessa metsäteollisuudessa pääsemme tositoimiin.

Mitä vastaatte yrityksille, joiden mielestä kolmen viikon lakko lähinnä pelkän kiky-tuntikiistelyn vuoksi on kohtuuton?

– Emmehän me tätä lakkoa pelkästä lakkoilun halusta ole aloittaneet. Työnantajien listat ovat kerta kaikkiaan niin karmeat, että sen jälkeen ammattiyhdistyksen neuvotteluvoima leikattu, ja jos rikkurit haluavat elää jatkossa näin, niin eläkööt.

–Meidän osaltamme keskeistä on kilpailukykysopimuksen 24 tunnin työajan lyhentäminen, ja sen ajamiseksi käytämme joukkovoimaa, koska se on ainoa keino, joka meillä on.

–Yritetään nyt keskittyä tämän riidan ratkaisuun, vaikka se näyttääkin hankalalta, Alapartanen päättää.